歲之二日欲游翟園以寒風而止
作者：楊萬里
朝代：宋

paragraphs: 歲前問訊翟園梅，不知作麽不肯開。
歲後遣人訪消息，春風一夜花都拆。
老夫聞此喜欲癲，小兒終夕不成眠。
南烹北果手自飣，漆櫑銀瓶色相映。
千騎朝來填㦸門，雙旌已復指梅園。
東風無端動地起，橫作清寒止游子。
老夫孤悶搔白頭，小兒勸翁翁勿愁。
人言好事莫作意，雨妬風憎鬼神忌。
欲游不必言，阻游不必計。
從今只揀天色佳，走就梅花求一醉。